ET Euroopa Liidu Teataja C 148/18

Teade, mis käsitleb Euroopa Liidu Üldkohtu otsust kohtuasjas T-310/12 seoses nõukogu rakendusmäärusega (EL) nr 325/2012, millega kehtestatakse Indiast ja Hiina Rahvavabariigist pärit oksaalhappe impordi suhtes lõplik dumpinguvastane tollimaks ja nõutakse lõplikult sisse selle suhtes kehtestatud ajutine tollimaks

(2016/C 148/06)

Oma 20. mai 2015. aasta otsuses kohtuasjas T-310/12 Yuanping Changyuan Chemicals Co. Ltd. vs. nõukogu (1) tühistas Euroopa Liidu Üldkohus (edaspidi „Üldkohus”) nõukogu rakendusmääruse (EL) nr 325/2012, millega kehtestatakse Indiast ja Hiina Rahvavabariigist pärit oksaalhappe impordi suhtes lõplik dumpinguvastane tollimaks (edaspidi „vaidlustatud määrus”), (2) niivõrd kui see on seotud äriühinguga Yuanping Changyuan Chemicals Co. Ltd (edaspidi „asjaomane eksportiv tootja”).

Kohtuotsuses leidis Üldkohus, et vaidlustatud määrus ei sisaldanud Euroopa Liidu toimimise lepingu artikli 296 kohaselt piisavaid põhjendusi seoses kahjumarginaali kindlakstegemise meetodiga asjaomase eksportiva tootja puhul.

Kohtuotsusest tulenevalt ei kohaldata asjaomase eksportiva tootja toodetud Euroopa Liitu imporditava oksaalhappe suhtes enam vaidlustatud määrusega kehtestatud dumpinguvastast tollimaksu.

ELi toimimise lepingu artikli 266 kohaselt peavad liidu institutsioonid võtma kohtuotsuste täitmiseks vajalikud meetmed.

On teada, et juhul, kui menetlus koosneb mitmest haldusetapist, ei tähenda ühe etapi tühistamine kogu menetluse tühistamist (3). Dumpinguvastane uurimine on üks näide sellisest mitmeetapilisest menetlusest. Sellest tulenevalt ei too nõukogu rakendusmääruse (EL) nr 325/2012 osaline tühistamine kaasa kogu vaidlustatud määruse tühistamist. Seega on liidu institutsioonidel sel viisil Üldkohtu 20. mai 2015. aasta otsust täites võimalus parandada vaidlustatud määruse neid aspekte, mis viisid määruse osalise tühistamiseni, jättes samal ajal muutmata need osad, mida kohtuotsus ei mõjuta (4). Seepärast jäävad jõusse vaidlustatud määruse muud järeldused, mida ei vaidlustatud selleks ettenähtud tähtaja jooksul, või mis vaidlustati, kuid lükati tagasi Üldkohtu otsusega ning mis seepärast ei viinud vaidlustatud määruse tühistamiseni.

Seepärast on komisjon teinud otsuse jätkata Hiina Rahvavabariigist pärit oksaalhappe importi käsitlevat dumpinguvastast uurimist punktist, milles tekkis õigusvastasus. See piirdub Üldkohtu eespool nimetatud otsuse rakendamisega.

Teave tolliasutustele

Lõplikud dumpinguvastased tollimaksud, mis on tasutud määruse (EL) nr 325/2012 kohaselt, importides Euroopa Liitu oksaalhapet kas dihüdraadi (mille CUSi number on 0028635-1 ja CASi number on 6153-56–6) või veevabas vormis (mille CUSi number on 0021238-4 ja CASi number 144–62-7) ja vesilahusena või mitte ning mis klassifitseeritakse praegu CN-koodi ex 2917 11 00 alla (TARICi kood 2917110091), mis on pärit Hiina Rahvavabariigist ja mille tootja on asjaomane eksportiv tootja (TARICi lisakood B232), ning määruse (EL) nr 325/2012 artikli 2 kohaselt lõplikult sisse nõutud ajutised tollimaksud tuleb tagasi maksta või neid vähendada. Tagasimaksmist või vähendamist tuleb taotleda liikmesriikide tolliasutustelt kooskõlas kehtivate tollialaste õigusaktidega.

(1) ELT C 221, 6.7.2015, lk 7.

(2) ELT L 106, 18.4.2012, lk 1.

(3) Kohtuasi T-2/95: Industrie des poudres sphériques (IPS) vs. nõukogu, EKL 1998, lk II-3939.

(4) Kohtuasi C-458/98 P Industrie des poudres sphériques (IPS) vs. nõukogu, EKL 2000, lk I-08147.